Vier meisies verdrink op NuwejaarsdagFoto: Hi-Tec Security/Facebook Vier meisies, tussen agt en 14 jaar oud, het op Nuwejaarsdag tydens twee afsonderlike voorvalle by onderskeidelik Kenton-on-Sea in die Oos-Kaap en Groot-Brakrivier in die Wes-Kaap verdrink. Lede van die Nasionale Seereddingsinstituut (NSRI) in Mosselbaai is kort na 17:00 in kennis gestel van ŉ verdrinking by die strandmeer by die Groot-Brakriviermonding. Volgens Craig Lambinon, woordvoerder van die NSRI, was die nooddienste en polisie reeds op die toneel. Die meisie is uit die water gehaal, maar is ondanks pogings om haar by te bring op die toneel dood verklaar. Die Mossel Bay Advertiser berig familielede het kort na 16:00 al na die meisie begin soek. Haar ouers en ander familielede was op die strand toe sy dood verklaar is. Sy was agt jaar oud. Drie meisies het kort daarna by Kenton-on-Sea verdrink. Lede van NSRI Port Alfred is kort voor 18:00 na die Kariega-hoofstrand ontbied. Twee jong meisies het op die strand uitgespoel en omstanders het pogings aangewend om hulle te probeer bybring. Lewensredders van Umhlanga en Durban wat in Kenton-on-Sea met vakansie was, het ook op die toneel gehelp. Terwyl daar gespook is om die twee meisies te probeer bybring, is opgemerk dat nog ŉ meisie in die see in die moeilikheid beland het. Sy is na die strand gebring waar daar ook onmiddellik noodhulp op haar toegepas is. Ondanks uitgebreide pogings om die drie meisies te red, is hulle op die toneel dood verklaar. Die meisies was tussen 10 en 14 jaar oud. Volgens Lambinon het inwoners gesê ŉ negejarige seun het ook onder die water verdwyn. ŉ Soektog na die seun het nie onmiddellik iets opgelewer nie. Die NSRI het sy meegevoel met die oorledenes se families betuig.